A BIZOTTSÁG 1227/2007/EK RENDELETE
(2007. október 19.)
a 712/2007/EK rendeletnek a tagállami intervenciós hivatalok birtokában lévő gabonafélék közösségi piacon történő viszonteladására irányuló folyamatos pályázati eljárás tárgyát képező mennyiségek tekintetében történő módosításáról
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a gabonafélék piacának közös szervezéséről szóló, 2003. szeptember 29-i 1784/2003/EK tanácsi rendeletre (1) és különösen annak 6. cikkére,
mivel:
(1)
A 712/2007/EK bizottsági rendelet (2) folyamatos pályázati eljárásokat nyitott meg a tagállamok intervenciós hivatalainak birtokában lévő gabonaféléknek a közösségi piacon történő viszonteladására. Az említett rendelet I. melléklete rendelkezik 27 502 tonna mennyiségű, a magyar intervenciós hivatal birtokában lévő közönséges búza viszonteladásáról.
(2)
Az intervenciós készletekből származó élelmiszerek a Közösség legrászorultabb személyei ellátását célzó, a 2007-es költségvetési év terhére a tagállamoknak nyújtott támogatási terv elfogadásáról szóló, 2006. október 13-i 1539/2006/EK bizottsági rendelet (3) meghatározza többek között az egyes terméktípusok vonatkozásában az intervenciós hivatalok birtokában lévő készletekből kivonandó mennyiséget. A szóban forgó mennyiségek között az 1539/2006/EK rendelet III. mellékletének 9. pontja - megengedett Közösségen belüli átszállítás formájában - feltüntet 96 712 tonna mennyiségű, a magyar intervenciós hivatalok birtokában lévő, Romániába szállítandó közönséges búzát. A Közösség legrászorulóbb személyeinek az intervenciós készletekből származó élelmiszerekkel történő ellátására vonatkozó részletes szabályok megállapításáról szóló, 1992. október 29-i 3149/92/EGK bizottsági rendelet (4) 3. cikke (2) bekezdésének második albekezdése értelmében azok a mennyiségek, amelyeket a terv végrehajtásának évében szeptember 30-ig nem vontak ki az intervenciós készletekből, a továbbiakban nem illetik azt a tagállamot, amely számára azokat kiutalták. A román hatóságok 2007. szeptember 5-én tájékoztatták a Bizottság szolgálatait, hogy nem áll módjukban betartani az említett határidőt. Következésképpen - a közönséges búza piacán fennálló helyzetre is tekintettel - indokolt visszavonni a szóban forgó, 96 712 tonna mennyiségű közönséges búzát, és hozzáadni a 712/2007/EK rendelettel megnyitott pályázati eljárás keretében eladásra kínált mennyiséghez.
(3)
Következésképpen a 712/2007/EK rendeletet ennek megfelelően módosítani kell.
(4)
Az e rendeletben előírt intézkedések összhangban vannak a Gabonapiaci Irányítóbizottság véleményével,
ELFOGADTA EZT A RENDELETET:
1. cikk
A 712/2007/EK rendelet I. melléklete helyébe az e rendelet mellékletében szereplő szöveg lép.
2. cikk
Ez a rendelet az Európai Unió Hivatalos Lapjában való kihirdetésének napján lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2007. október 19-én.